Štatút a rokovací poriadok
Projektovej komisie pre národný projekt 
„PRIMUS – podpora a rozvoj intelektu mládeže a jej univerzálnych schopností“

Čl. 1
Úvodné ustanovenie
(1) V zmysle čl. 13 ods. 6 Organizačného poriadku Ministerstva školstva, výskumu, vývoja a mládeže Slovenskej republiky (ďalej len „MŠVVaM SR“) štátny tajomník II zriaďuje projektovú komisiu (ďalej len „projektová komisia“) ako poradný výbor na účely implementácie národného projektu PRIMUS – podpora a rozvoj intelektu mládeže a jej univerzálnych schopností (ďalej len „národný projekt“).

(2) Štatút a rokovací poriadok projektovej komisie upravujú najmä úlohy, pôsobnosť, zloženie, členstvo, spôsob zasadnutí, hlasovanie členov projektovej komisie a úlohy a pôsobnosť expertnej skupiny.

Čl. 2 
Činnosť projektovej komisie
(1) Základnými úlohami projektovej komisie sú:
a) kontrola stavu implementácie národného projektu,
b) navrhovanie zmien a úprav národného projektu počas jeho implementácie,
c) dohliadanie na transparentnosť implementácie národného projektu,
d) predkladanie odporúčaní hlavnému odbornému garantovi národného projektu na vykonanie zmien v implementácii národného projektu.

Čl. 3 
Zloženie projektovej komisie
(1) Projektovú komisiu tvoria:
a) predseda projektovej komisie, ktorým je štátny tajomník II,
b) podpredseda projektovej komisie, ktorým je vedúci zamestnanec na prvom stupni riadenia organizačného útvaru ministerstva, v ktorého gescii je implementácia národného projektu (ďalej len „príslušný útvar“),
c) členovia s hlasovacím právom:
1. zástupca organizačného útvaru ministerstva, v ktorého gescii je inklúzia, poradenstvo a prevencia,
2. zástupca organizačného útvaru ministerstva, v ktorého gescii je riadenie strategických priorít,
3. zástupca Výskumného ústavu detskej psychológie a patopsychológie,
4. zástupca Národného inštitútu vzdelávania a mládeže,
5. zástupca z oblasti regionálneho školstva,
6. zástupca z oblasti vedecko-výskumnej praxe,
d) členovia bez hlasovacieho práva:
1. hlavný odborný garant národného projektu,
2. zástupca organizačného útvaru ministerstva, v ktorého gescii je riadenie národných projektov,
3. zástupca organizačného útvaru ministerstva, v ktorého gescii sú štrukturálne fondy EÚ,
4. zástupca akademickej obce s odbornosťou v oblasti intelektového nadania detí 
a žiakov,
5. zástupca Metodickej rady pre systém poradenstva a prevencie,
6. zástupca škôl pre žiakov s intelektovým nadaním,
e) tajomník projektovej komisie, ktorým je zástupca príslušného útvaru.

(2) Podpredsedu, členov a tajomníka projektovej komisie vymenúva a odvoláva predseda.

(3) Členstvo v projektovej komisii zaniká
a) skončením štátnozamestnaneckého pomeru v služobnom úrade príslušného ministerstva alebo v inom služobnom úrade podľa odseku 1 alebo trvalým preložením v služobnom úrade ministerstva alebo v inom služobnom úrade podľa odseku 1 alebo do iného služobného úradu,
b) skončením pracovného pomeru alebo obdobného pracovného vzťahu k príslušnej právnickej osobe, ktorá člena projektovej komisie nominovala,
c) právoplatným odsúdením za spáchanie úmyselného trestného činu alebo právoplatným odsúdením za spáchanie trestného činu z nedbanlivosti, ak výkon trestu odňatia slobody nebol podmienečne odložený,
d) doručením písomného oznámenia o vzdaní sa funkcie člena, ak nejde o predsedu; funkcia člena zaniká dňom doručenia tohto oznámenia predsedovi alebo dňom uvedeným v tomto oznámení,
e) odvolaním aj bez uvedenia dôvodu; to neplatí ak ide o predsedu,
f) obmedzením spôsobilosti na právne úkony,
g) smrťou alebo vyhlásením za mŕtveho,
h) v prípade neúčasti na dvoch po sebe nasledujúcich zasadnutiach projektovej komisie bez ospravedlnenia a určenia zástupcu,
i) dňom písomného oznámenia konfliktu záujmov s predmetnou činnosťou predsedovi projektovej komisie.

Čl. 4 
Úlohy členov projektovej komisie
(1) Predseda projektovej komisie:
a) zodpovedá za činnosť projektovej komisie,
b) zvoláva zasadnutia,
c) predkladá návrh programu rokovania,
d) koordinuje činnosti projektovej komisie v jednotlivých fázach,
e) navrhuje závery a odporúčania,
f) hlasuje na zasadnutí,
g) v prípade svojej neprítomnosti poveruje vedením zasadnutia podpredsedu projektovej komisie.

(2) Podpredseda projektovej komisie:
a) v prípade neprítomnosti predsedu projektovej komisie na zasadnutí preberá jeho úlohy,
b) plní úlohy určené predsedom a úlohy vyplývajúce zo zverejnenej zápisnice,
c) zúčastňuje sa zasadnutí,
d) vyjadruje sa k prerokúvaným materiálom a návrhom,
e) hlasuje na zasadnutí,
f) v prípade nemožnosti zúčastniť sa na zasadnutí projektovej komisie o tom vopred informuje tajomníka projektovej komisie aj s určením svojho zástupcu.

(3) Člen s hlasovacím právom:
a) plní úlohy určené predsedom a úlohy vyplývajúce zo zverejnenej zápisnice,
b) zúčastňuje sa na zasadnutí,
c) predkladá na zasadnutie projektovej komisie materiály na prerokúvanie,
d) vyjadruje sa k prerokúvaným materiálom,
e) hlasuje na zasadnutí,
f) v prípade nemožnosti zúčastniť sa na zasadnutí projektovej komisie o tom vopred informuje tajomníka projektovej komisie aj s určením svojho zástupcu.

(4) Člen bez hlasovacieho práva:
a) plní úlohy určené predsedom a úlohy vyplývajúce zo zverejnenej zápisnice,
b) zúčastňuje sa na zasadnutí projektovej komisie,
c) predkladá na zasadnutie projektovej komisie materiály na prerokúvanie,
d) vyjadruje sa k prerokúvaným materiálom,
e) v prípade nemožnosti zúčastniť sa na zasadnutí projektovej komisie o tom vopred informuje tajomníka projektovej komisie aj s určením svojho zástupcu.

(5) Tajomník projektovej komisie:
a) organizačne zabezpečuje prípravu a priebeh zasadnutí,
b) zasiela členom pozvánku a program zasadnutia,
c) eviduje úlohy a vedie prehľad o ich plnení,
d) zabezpečuje administratívnu agendu projektovej komisie,
e) plní ďalšie úlohy súvisiace s činnosťou projektovej komisie,
f) podľa požiadavky predsedu pripravuje program zasadnutia projektovej komisie.

Čl. 5
Zasadnutia projektovej komisie
(1) Projektová komisia zasadá spravidla jedenkrát za kvartál.

(2) Projektová komisia môže zasadať aj mimoriadne. Mimoriadne zasadnutia zvoláva predseda.

(3) Projektová komisia zasadá prezenčne alebo hybridne.

(4) Tajomník projektovej komisie zasiela členom projektovej komisie pozvánku s programom zasadnutia minimálne päť pracovných dní pred začiatkom zasadnutia.

(5) Na zasadnutiach sa zúčastňujú predseda, podpredseda, členovia s hlasovacím právom, členovia bez hlasovacieho práva a tajomník. Na zasadnutiach projektovej komisie sa po schválení predsedom môžu zúčastňovať aj ďalšie prizvané osoby.

(6) Účasť členov s hlasovacím právom a členov bez hlasovacieho práva je povinná.

(7) Tajomník projektovej komisie vypracuje z každého zasadnutia zápisnicu, ktorú následne schvaľuje predseda projektovej komisie.

(8) Zápisnica zo zasadnutia bude prístupná všetkým členom na elektronickom zdieľanom úložisku do piatich pracovných dní od zasadnutia po dobu aspoň troch mesiacov od zasadnutia projektovej komisie.

Čl. 6 
Hlasovanie projektovej komisie
(1) Projektová komisia je uznášaniaschopná v prípade účasti nadpolovičnej väčšiny všetkých členov.

(2) Projektová komisia prijíma svoje závery formou uznesenia. Na prijatie uznesenia sa vyžaduje nadpolovičná väčšina hlasov prítomných členov s hlasovacím právom. Pri rovnosti hlasov rozhoduje hlas predsedu; v prípade jeho neprítomnosti hlas podpredsedu.

(3) Každý člen s hlasovacím právom má jeden hlas.

(4) Hlasovanie je možné vykonať aj per rollam. Hlasovanie per rollam sa riadi nasledovnými princípmi:
a) hlasovanie per rollam môže u tajomníka projektovej komisie iniciovať predseda,
b) tajomník projektovej komisie v lehote najneskôr do 3 pracovných dní pred termínom, v ktorom je potrebné hlasovať per rollam, zašle členom s hlasovacím právom alebo ich splnomocneným zástupcom, výzvu na hlasovanie per rollam, pracovné materiály spolu s výzvou na vyjadrenie súhlasu alebo nesúhlasu s navrhovaným uznesením,
c) žiadosť o hlasovanie per rollam musí byť písomne alebo elektronicky doručená každému členovi s hlasovacím právom alebo jeho splnomocnenému zástupcovi,
d) pravidlá hlasovania per rollam sa primerane riadia odsekmi 1 a 2,
e) ak člen s hlasovacím právom alebo jeho splnomocnený zástupca nehlasoval per rollam v stanovenom termíne, má sa za to, že sa zdržal hlasovania,
f) výsledky hlasovania per rollam musia byť písomne alebo elektronicky doručené každému členovi projektovej komisie s hlasovacím právom alebo jeho splnomocnenému zástupcovi.

Čl. 7 
Konflikt záujmov v rámci projektovej komisie
(1) Konflikt záujmov zahŕňa najmä situáciu, ak člen projektovej komisie má priamy alebo nepriamy finančný záujem, ekonomický záujem alebo iný osobný záujem, ktorý možno považovať za ohrozenie jeho nestrannosti a nezávislosti.

(2) Pred prvým zasadnutím projektovej komisie podpíšu všetci členovi projektovej komisie Čestné vyhlásenie o vylúčení konfliktu záujmov.

(3) Ak sa podpredseda alebo člen projektovej komisie dostane do konfliktu záujmov počas implementácie národného projektu, je povinný o tejto skutočnosti informovať písomnou formou predsedu projektovej komisie, a to bezodkladne po zistení danej skutočnosti.

(4) Ak sa predseda projektovej komisie dostane do konfliktu záujmov počas implementácie národného projektu, je povinný o tejto skutočnosti písomne informovať všetkých členov komisie, a to bezodkladne po zistení danej skutočnosti.

(5) V prípade, že podpredseda alebo člen projektovej komisie sú v konflikte záujmov postupujú podľa čl. 3 ods. 3 písm. i) tohto dokumentu bezodkladne po zistení danej skutočnosti.

Čl. 8 
Expertná skupina
(1) Expertná skupina je poradným orgánom hlavného odborného garanta národného projektu.

(2) Expertná skupina sa skladá z
a) predsedu, ktorým je hlavný odborný garant národného projektu,
b) piatich ďalších členov, ktorými sú odborníci v oblasti práce s deťmi a žiakmi 
s intelektovým nadaním a s talentovanou mládežou.

(3) Tajomník projektovej komisie je zároveň tajomníkom expertnej skupiny. Tajomník expertnej skupiny nie je jej členom.

(4) Člen expertnej skupiny nemôže byť členom projektovej komisie.

(5) Na zasadnutie expertnej skupiny môžu byť po schválení predsedom projektovej komisie prizvané aj ďalšie osoby pôsobiace v oblasti podpory rozvoja detí a žiakov s intelektovým nadaním a talentovanej mládeže na nevyhnutne potrebný čas.

(6) Predseda projektovej komisie vyhlasuje výzvu na predkladanie žiadostí o členstvo v expertnej skupine (ďalej len „výzvy“) na ďalších členov expertnej skupiny. Výzvu bezodkladne zverejňuje príslušný útvar na webovom sídle ministerstva na obdobie aspoň 15 dní.

(7) Ak sa do výzvy neprihlási dostatočný počet osôb, ktoré spĺňajú podmienky uvedené vo vyhlásenej výzve, členovia projektovej komisie s hlasovacím právom môžu predsedovi navrhnúť doplňujúci počet členov expertnej skupiny bez výberu.

(8) Na základe doručených žiadostí v rámci výzvy členovia projektovej komisie s hlasovacím právom navrhnú predsedovi vymenovať členov expertnej skupiny.

(9) Ďalších členov expertnej skupiny vymenúva a odvoláva predseda projektovej komisie.

(10) Členstvo v expertnej skupine je dobrovoľné a odplatné; to neplatí, ak ide o predsedu expertnej skupiny.

(11) Členstvo v expertnej skupine zaniká
a) skončením štátnozamestnaneckého pomeru v služobnom úrade ministerstva alebo trvalým preložením do iného služobného úradu, ak ide o predsedu expertnej skupiny,
b) odvolaním aj bez uvedenia dôvodu; to neplatí, ak ide o predsedu expertnej skupiny,
c) doručením písomného oznámenia predsedovi projektovej komisie o vzdaní sa funkcie člena, ak nejde o predsedu expertnej skupiny; funkcia člena zaniká dňom doručenia písomného oznámenia o vzdaní sa funkcie alebo dňom uvedeným v tomto písomnom oznámení,
d) právoplatným odsúdením za spáchanie úmyselného trestného činu alebo právoplatným odsúdením za spáchanie trestného činu z nedbanlivosti, ak výkon trestu odňatia slobody nebol podmienečne odložený,
e) obmedzením spôsobilosti na právne úkony,
f) smrťou alebo vyhlásením za mŕtveho,
g) dňom písomného oznámenia konfliktu záujmov s predmetnou činnosťou predsedovi projektovej komisie.

Čl. 9
Úlohy členov a tajomníka expertnej skupiny
(1) Predseda najmä
a) zastupuje expertnú skupinu navonok,
b) zodpovedá predsedovi projektovej komisie za činnosť expertnej skupiny,
c) riadi, usmerňuje a kontroluje činnosť expertnej skupiny,
d) zvoláva a vedie zasadnutia expertnej skupiny,
e) schvaľuje program zasadnutia expertnej skupiny,
f) zabezpečuje súčinnosť expertnej skupiny s ministerstvom.

(2) Člen najmä
a) zúčastňuje sa na zasadnutiach expertnej skupiny,
b) poskytuje konzultácie ministerstvu,
c) poskytuje expertízu k jednotlivým aktivitám národného projektu podľa potreby ministerstva.

(3) Tajomník najmä
a) pripravuje podklady pre prácu expertnej skupiny podľa pokynov predsedu,
b) zabezpečuje komunikáciu s členmi expertnej skupiny a inými subjektmi,
c) zabezpečuje administratívne a technicky zasadnutia expertnej skupiny,
d) vedie evidenciu účasti členov na zasadnutiach expertnej skupiny,
e) zodpovedá za archiváciu registratúrnych záznamov, 
f) zverejňuje a aktualizuje informácie o činnosti expertnej skupiny na webovom sídle ministerstva podľa pokynov predsedu, 
g) plní ďalšie úlohy na základe pokynu predsedu alebo na základe zápisu zo zasadnutia expertnej skupiny.

Čl. 10
Konflikt záujmov v rámci expertnej skupiny
(1) Na účely tohto štatútu konflikt záujmov hrozí, ak so zreteľom na pomer člena k veci alebo k žiadateľovi v rámci národného projektu možno mať pochybnosť o nestrannej a objektívnej expertíze a konzultovaní aktivít národného projektu.

(2) Medzi skutočnosti nasvedčujúce konfliktu záujmov patria najmä v oblasti výziev v rámci národného projektu
a) príbuzenský vzťah so žiadateľom, so štatutárnym orgánom žiadateľa, s kontrolným orgánom žiadateľa alebo s dozorným orgánom žiadateľa v rámci národného projektu,
b) členstvo v štatutárnom orgáne, v kontrolnom orgáne, v dozornom orgáne alebo v poradnom orgáne žiadateľa v rámci národného projektu,
c) vlastnícke, akcionárske, opčné alebo iné obdobné práva člena expertnej skupiny vzťahujúce sa na žiadateľa v rámci národného projektu,
d) pracovný pomer alebo obdobný pracovnoprávny vzťah so žiadateľom v rámci národného projektu,
e) vykonávanie poradenských a konzultačných služieb pre žiadateľa v rámci národného projektu,
f) členstvo v organizácii, ktorej činnosť je financovaná žiadateľom v rámci národného projektu,
g) príjmy alebo výhody finančnej povahy alebo nefinančnej povahy od žiadateľa v rámci národného projektu.

(3) Člen expertnej skupiny je povinný oznámiť predsedovi projektovej komisie vznik konfliktu záujmov bezodkladne po tom, ako sa o ňom dozvie. Tento člen sa na ďalších úkonoch expertnej skupiny nezúčastňuje.

[bookmark: _Toc158971796]Čl. 11
Mlčanlivosť 
(1) Predseda, podpredseda, členovia projektovej komisie, tajomník, členovia expertnej skupiny a ďalšie osoby prizvané k plneniu úloh podľa tohto štatútu zachovávajú mlčanlivosť o všetkých skutočnostiach, o ktorých sa dozvedeli pri výkone svojej funkcie alebo v súvislosti s ňou; túto povinnosť majú aj po skončení výkonu funkcie alebo po uplynutí doby, na ktorú boli prizvaní na plnenie úloh podľa tohto štatútu.

(2) Dôvernými skutočnosťami na účel činnosti projektovej komisie a expertnej skupiny nie sú
a) skutočnosti, ktoré sa bez porušenia zásady mlčanlivosti stali verejne známymi,
b) informácie získané oprávnene inak ako v súvislosti s výkonom funkcie člena alebo tajomníka.

[bookmark: _Toc158971797]Čl. 12
Zabezpečenie činnosti
(1) Činnosť projektovej komisie a expertnej skupiny finančne zabezpečuje príslušný útvar.

(2) Členom, ktorí nevykonávajú štátnu službu na ministerstve, patrí za prácu v expertnej skupine odmena, ktorú poskytuje ministerstvo na základe dohody o práci vykonanej mimo pracovného pomeru alebo zmluvy podľa § 269 ods. 2 Obchodného zákonníka.

Čl. 13
Záverečné ustanovenia
(1) Štatút je záväzný pre všetkých členov a schvaľuje ho štátny tajomník.

(2) Zmeny a doplnenia tohto štatút schvaľujú členovia projektovej komisie s hlasovacím právom, návrhy na zmeny môžu predložiť všetci členovia projektovej komisie.

(3) Projektová komisia zanikne v deň ukončenia hlavných aktivít národného projektu, zároveň zanikne aj expertná skupina.


V Bratislave dňa ...............................				Ing. Ján Hrinko PhD.
     štátny tajomník

